Wynwinkel moet sluit ná verkope deur dak skiet | Netwerk24
Wynwinkel moet sluit ná verkope deur dak skiet
Deur Nellie Brand-Jonker 29 Mei 2020 13:19
Wynafleweraars na ondernemings soos Getwine het Vrydag nog geskarrel om die voorraad reg te kry vir aflewerings wat van Maandag af aan kopers gedoen mag word.
Die aanlyn wynwinkel Getwine.co.za het nuwe bestellings tydelik opgeskort nadat kopers hulle vandeesmaand behoorlik oorstroom het.
Talle verbruikers het eers in Mei besef hulle kan nou reeds drank koop vir aflewering sodra die verbod op die verkoop van drank gelig is, dus vanaf Maandag 1 Junie.
Volgens Johan Wegner, bedryfshoof van Getwine, het hulle nie in April groter belangstelling as gewoonlik gesien nie.
“Maar toe breek Mei aan – en Mei was net ongelooflik besig vir die hele maand,” sê hy.
Wagner sê vanaf die eerste twee dae voordat pres. Cyril Ramaphosa Sondagaand in middel Mei die land toegespreek het oor vlak 3 van die inperking het hul verkope deur die dak geskiet.
“Daar was ’n enorme invloei van mense wat wou bestel,” sê hy.
“Dis ’n rekordmaand en rekorddae opeenvolgens.”
Die besluit is Woensdag geneem om hul webblad tydelik toe te maak omdat die bestellings vanaf Maart net te veel is, sê Wegner. Hulle gaan nou eers daarop fokus om die bestaande bestellings afgelewer te kry.
Volgens Wegner maak nuwe klante nou sowat ’n derde van al hul klante uit.
Wynverskaffers was Vrydag druk besig toe aflewering na feitlik leë pakhuise hervat is vir die eerste keer sedert einde Maart.
Meer oor: Vlak 3 | Drankverbod | Drankverkope
Nog 4 sterf in Oos-Kaap aan tuisgemaakte drank
Maandag maak drankwinkels oop, maar . . .
Drank: Tekorte, stywe pryse wag